Fjarðabyggð segir í umsögn að fara ætti varlega í að banna olíuleit á Drekasvæðinu, líkt og lagt er til í stjórnarfrumvarpi. Í umsögn sveitarfélagsins segir að slíkt bann sé jafnvel ótímabært. Bæjarstjórinn í Fjarðabyggð segir hins vegar að sveitarfélagið styðji í raun bannið en huga verði að frekari orkuöflun fyrir orkuskipti.
Í stjórnarsáttmála ríkistjórnarinnar er kveðið á um að engin leyfi verði gefin út til olíuleitar í efnahagslögsögu Íslands. Markmið Íslands er að verða kolefnishlutlaust árið 2040, eftir 18 ár, og óháð jarðefnaeldsneyti.
Í Fjarðabyggð voru talsverðar vonir bundnar við atvinnusköpun í kringum olíuleit. Í umsögn sveitarfélagsins um stjórnarfurmvarp sem bannar olíuleit segir að gert hafi verið ráð fyrir að hafnir í Reyðarfirði yrðu nýttar og olíubirgðastöð hafi verið fyrirhuguð í firðinum. Olíuleit hafi verið mikilvægt uppbyggingarverkefni með jákvæðri byggðaþróun, fjárfestingum og fjölbreytni starfa. Leitarbann sé jafnvel ótímabært á meðan ekki sé tryggt nægt rafmagn og fiskimjölsverksmiðjur þurfi að brenna olíu vegna orkuskorts.
Athygli vekur að Fjarðabyggð hefur á sama tíma talað mjög fyrir orkuskiptum og virðist þessi umsögn stinga í stúf við núverandi fyrirætlanir sveitarfélagsins. Unnið er að uppbyggingu á grænum orkugarði á Reyðarfirði þar sem framleitt yrði rafeldsneyti svo sem vetni, ammóníak og metanól sem eru helsta vonin í orkuskiptum fyrir stór farartæki. Jón Björn Hákonarson, bæjarstjóri í Fjarðabyggð, segir að sveitarfélagið styðji í raun bann við olíuleit.
Við viljum leggja á það áherslu um leið og þetta er gert, sem er þá bara eðlilegt og skynsamlegt, að það séu þá tryggðir kostir á Íslandi til að við getum þá farið í orkuskipti. Þannig að við eigum nægt rafmagn til að framleiða rafeldsneyti og annað sem þarf til að leysa olíuna af hólmi. Við teljum að það sé mjög mikilvægt að menn hugsi um það um leið og menn fara í þetta bann. (En þið virðist leggjast gegn þessum tillögum; þið teljið að bann við olíuleit sé ótímabært?) Ég held að það hafi nú kannski ekki verið rétt framsetning hjá okkur. Auðvitað er það ekki ótímabært núna. Það liggur fyrir að við erum að hverfa frá jarðefnaeldsneyti í framtíðinni.

Bæjarstjórinn í Fjarðabyggð viðurkennir að framsetning í umsögn sveitarfélagsins um fyrirhugað bann við olíuleit hafi verið röng. Sveitarfélagið styðji bannið en samhliða verði að auka orkuöflun svo framleiða megi rafeldsneyti fyrir orkuskipti.